壽周侍講
作者：陳汝錫
朝代：宋

paragraphs: 我聞仙翁山，秀色媚崗嶺。
昔人已仙去，飛步凌絕頂。
世緣磨不盡，一念墮塵境。
先生豈其人，骨相倍清整。
神鍾金莖秀，氣與霜月冷。
詞源倒三峽，筆力扛九鼎。
書林知幾年，文字浩千頃。
談經動旒纊，屢被前席請。
當隨鳳閣班，徑步花磚影。
胡爲罷勸講，禁幄出揚秉。
一麾眇淮甸，素髮欲隨領。
先生謫仙人，壽與龜鶴等。
富貴要長年，功名看晚景。
未須歎淹回，住世日月永。